Yritys hakee projektipäällikköä.

Yritys hakee TE-palveluiden sivuilla projektipäällikköä.

Valittavan vaatimuslista on melkoinen.

Palkaksi ilmoitetaan 1 400 euroa kuukaudessa.

Kuvituskuva. AOP

Titan Trans Oy hakee TE-palveluiden sivustolla projektipäällikköä tietotekniikan alalle.

Projektipäällikköä etsitään vakituiseen työsuhteeseen uuteen projektiin Helsingin ja Uudenmaan alueelle.

Tehtäviin kuuluvat ilmoituksen mukaan uuden toimintalinjan aloittaminen, tuotteiden markkinointi Suomessa ja muissa EU-maissa, verkkokaupan luominen, sivustojen ylläpitäminen, asiakaskontaktit, markkinatutkimukset mobiiliohjelmien luominen IOS ja Android.

Lisäksi ilmoituksessa mainitaan liikematkat EU-maihin, Kiinaan ja Venäjälle.

Valittavalta vaaditaan useiden atk-ohjelmien hallintaa: Python 3, PHP, MySQL, HTML5, CSS, XML, JavaScript, Word, Excel, PowerPoint.

Lisäksi vaaditaan suomen, englannin ja venäjän kielten hallintaa sekä kolmen vuoden työkokemusta tuotteiden myynnistä ja markkinoinnista. Muita vaatimuksia ovat ajokortti, oma auto ja tupakoimattomuus

Palkaksi ilmoitetaan 1 400 eur/kk. Työnantaja tarjoaa puhelinedun.

– Meille on jo tullut sellaisia työhakemuksia, joissa tämä ei ole kynnyskysymys, ja todella päteviä kavereita on löytynyt, Titan Trans Oy:n toimitusjohtaja Juhani Mäkäräinen sanoo.

Mäkäräinen kertoo, että yrityksessä on osakas, joka tätä tehtävää on täyttämässä.

– Hän on ulkomaan kansalainen. Hän tarvitsee työluvan ja oleskeluluvan Suomeen. Palkka on hänen kanssaan sovittu näin pieneksi, koska hän on osakas ja tämä on alkava toiminta ja yrityksellä ei tällä hetkellä ole varaa maksaa enempää. Hän saa sitten osinkoa myöhemmin, kun toiminta käynnistyy.

– TE-toimisto edellytti, että tämä paikka laitetaan hakuun samoilla ehdoilla kuin on sovittu osakkaan kanssa, jolle haetaan työlupaa, Mäkäräinen kertoo.